Tolong jelaskan mengenai Kampung Buntal dalam bahasa melayu

Kampung Buntal, merupakan sebuah perkampungan nelayan yang kaya dengan bekalan makanan laut segar juga sinonim dengan produk tempatan mereka seperti bahulu, belacan, ikan kering serta restoran makanan laut. Penduduk kampung yang terdiri daripada 99% kaum melayu dan 1% kaum cina ini hidup harmoni dan aman. Perkampungan yang terletak lebih kurang 27 km dari Bandaraya Kuching, Sarawak ini mudah dihubungi oleh pelancong luar kerana jalinan jalanraya yang disediakan serta dikelilingi dengan pemandangan yang indah nian.

Menurut sumber rujukan daripada Haji Zamhari yang merupakan bekas ketua kaum Kampung Buntal, asal nama kampung ini diambil bersempena nama ikan yang dahulunya banyak didapati dari Sungai Buntal iaitu ikan Buntal. Individu pertama mendiami Kampung Buntal ialah Datu Tanggak yang terpesona dengan kedudukan kampung terbabit lalu membawa ahli keluarga menetap di situ selain menjadi tempat persinggahan ketika menangkap ikan. Ketika Haji Zamhari menjadi penghulu kampung, terdapat lebih kurang 500 buah rumah dan mempunyai kepadatan penduduk yang sangat kecil. Kini, Kampung Buntal telah semakin membangun serta dilengkapi dengan pelbagai fasiliti dan dihuni lebih 5000 orang penduduk.

Melalui sumber carian peta menyatakan bahawa Sungai Buntal atau Boental River (peta inggeris) sememangnya wujud dan terletak diantara Gunung Moi dan Bukit Makomang, iaitu sempadan Lundu dan Tanjung Datu di Sarawak. Umum mengetahui bahawa Santubong dan Buntal itu sendiri juga terletak di dalam kawasan Tanjung Datu. Sekaligus membuktikan mengapa ianya mempunyai perkaitan sehingga masyarakat terawal yang mendiami Kampung Buntal menamakannya sedemikian rupa.

Sejak 300 tahun dahulu dari awal pembukaan Kampung Buntal, pekerjaan penduduk disini hanya menjadi nelayan. Dari hanya tujuh buah rumah beratapkan daun nipah dan kayu akhirnya sejajar dengan waktu ianya semakin padat. Dan dek kerana fenomena kejadian alam iaitu banyak kawasan terhakis menyaksikan lokasi asal perkampungan yang terletak di tepi pantai telah dipindahkan ke kawasan daratan sehingga membentuk perkampungan tradisi yang tersusun mengikut lot-lot tanah yang disediakan oleh kerajaan. Selain itu atas faktor ekonomi juga, rumah-rumah orang kampung Buntal tidak lagi beratap nipah malah sudah ada yang membina rumah-rumah batu beratapkan genting mengikut peredaran zaman tetapi tetap mengekalkan penghidupan musyawarah perkampungan seperti dulu-dulu.

Jika dulu untuk sampai ke Kampung Buntal memerlukan seseorang itu menggunakan pengangkutan air namun arus pembangunan yang mampan lebih-lebih lagi terbinanya jambatan Santubong yang menghubungkan kawasan sekitarnya dengan bandaraya Kuching menyaksikan untuk ke perkampungan ini hanya memerlukan seseorang menggunakan kenderaan darat.

Selain itu, jika dahulu rata-rata masyarakat yang mendiami kampung Buntal adalah nelayan namun sekarang ada diantara penduduk Kampung Buntal adalah terdiri daripada penjawat awam dan swasta yang menjadi tulang belakang sesuatu organisasi profesional serta tidak profesional di negeri Sarawak. Bahkan terdapat juga antara mereka yang bekerja sendiri di dalam pelbagai cabang industri.